ঢাকার নবাবগঞ্জের ইছামতি নদীতে সনাতন ধর্মাবলম্বীদের অষ্টমী পূণ্যস্নান উৎসব অনুষ্ঠিত হয়েছে। শুল্কা তিথি অনুযায়ী শনিবার সকাল ১০টা ৩০ মিনিট ৫০ সেকেন্ডে পর থেকে উপজেলার আগলা পূণ্যস্নান ঘাটা, নতুন বান্দুরা, গোবিন্দপুর, কলাকোপা, হরিস্কুল, বাগমারা, বক্সনগর এলাকার ইছামতি নদীর তীরে কয়েক হাজার পূণ্যার্থীর আগমন ঘটে। পূণ্যস্নান উপলক্ষে আগলা বাগবাড়ি, নতুন বান্দুরা বাজার ও হরিস্কুল প্রাথমিক বিদ্যালয় সংলগ্ন এলাকায় মেলা বসে। সনাতন ধর্ম মতে পূণ্যার্থীরা ফুল, বেলপাতা, ধান, দুর্বা, ডাব ও আমের পাতাসহ বিভিন্ন উপাচার নিয়ে মন্ত্র পড়ে শুরু করেন পাপমুক্তির স্নান।